Hallinto on luvannut lisätä turvallisuusjoukkojen läsnäoloa eri puolilla maata Ranskaa ravisuttaneen Nizzan terrori-iskun jälkeen. Sisäministeri kehottaa nyt nuoria liittymään reserviläisiksi.

Ranskan sisäministeri Bernard Cazeneuve kutsuu nuoria ranskalaisia liittymään reserviin. Pyyntö liittyy Ranskaa järkyttäneisiin terrori-iskuihin, joiden seurauksena maan turvatoimet ovat olleet korkealla ja turvallisuusjoukot kovilla.

Viime torstaina Nizzassa tapahtuneen iskun jälkeen Ranskan hallitus on päättänyt kutsua tuhansia reserviläisiä poliisin, armeijan ja santarmien rinnalle vahvistamaan maan turvallisuutta.

Cazeneuve toivoo, että kriisitilanteissa auttavaan reserviin saataisiin uusia jäseniä.

– Haluan kutsua kaikki halukkaat isänmaalliset kansalaiset liittymään reserviin, sanoi sisäministeri lauantaina.

Reserviläisissä on paljon poliisi- ja sotilastaustaisia ihmisiä, mutta muutkin voivat liittyä mukaan. Reserviläisen tulee olla 17–30 vuoden ikäinen, täyttää tietyt fyysiset ja psyykkiset vaatimukset ja käydä läpi koulutus, kertoo uutistoimisto AFP.

Lähteet: AFP, AP